“จีน” เปิดตัวเลข GDP ไตรมาส 3 โต 3.9% สูงกว่าคาด!
"จีน" เปิดตัวเลข GDP ไตรมาส 3/65 ขยายตัว 3.9% เมื่อเทียบเป็นรายปี ซึ่งแข็งแกร่งกว่าที่นักวิเคราะห์คาดว่าจะขยายตัวราว 3.3%-3.4%
"จีน" เปิดตัวเลข GDP ไตรมาส 3/65 ขยายตัว 3.9% เมื่อเทียบเป็นรายปี ซึ่งแข็งแกร่งกว่าที่นักวิเคราะห์คาดว่าจะขยายตัวราว 3.3%-3.4%
24 ต.ค. 2565

สำนักงานสถิติแห่งชาติจีน รายงานในวันนี้ว่า ผลิตภัณฑ์มวลรวมภายในประเทศ (GDP) ไตรมาส 3/2565 ขยายตัว 3.9% เมื่อเทียบเป็นรายปี ซึ่งแข็งแกร่งกว่าที่นักวิเคราะห์คาดว่าจะขยายตัวราว 3.3% – 3.4%
ทั้งนี้ GDP ไตรมาส 3/2565 ขยายได้ดีกว่าในไตรมาส 2/2565 ที่มีการขยายตัวเพียง 0.4% ซึ่งเป็นช่วงเวลาที่เศรษฐกิจจีนได้รับผลกระทบอย่างหนักจากมาตรการล็อกดาวน์เพื่อควบคุมการแพร่ระบาดของโรคโควิด-19
อย่างไรก็ดี ตัวเลข GDP ที่ระดับ 3.9% ยังต่ำกว่าเป้าหมายที่รัฐบาลจีนกำหนดไว้ที่ 5.5% ซึ่งสะท้อนให้เห็นว่าเศรษฐกิจจีนได้รับผลกระทบจากมาตรการเข้มงวดในการควบคุมโรคโควิด-19 และตลาดอสังหาริมทรัพย์ที่ทรุดตัวลงยาวนานที่สุดเป็นประวัติการณ์
นอกจากนี้ ทางการจีนได้เลื่อนการเปิดเผยตัวเลข GDP ประจำไตรมาส 3/2565 เป็นวันนี้ จากเดิมที่มีกำหนดรายงานในวันที่ 18 ต.ค.2565 โดยไม่ได้ให้เหตุผลของการเลื่อนเปิดเผยข้อมูลดังกล่าวแต่อย่างใด อย่างไรก็ตาม ผู้เชี่ยวชาญมองว่า จีนไม่ต้องการเปิดเผยข้อมูลเศรษฐกิจในระหว่างที่มีการประชุมสมัชชาใหญ่พรรคคอมมิวนิสต์จีนครั้งที่ 20 ซึ่งจัดขึ้นในระหว่างวันที่ 16-22 ต.ค.2565